SCC ออกหุ้นกู้ 2.5 หมื่นลบ. ชูดอกเบี้ย 3.25% ต่อปี
SCC ออกหุ้นกู้ 2.5 หมื่นลบ. อายุ 3 ปี 11 เดือน 29 วัน ชูดอกเบี้ย 3.25% ต่อปี หวังระดมทุนใช้ชำระคืนหุ้นกู้ครบกำหนด
14 ก.พ. 2560

บริษัทปูนซิเมนต์ไทย จำกัด (มหาชน) หรือ SCC ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่ารวมทั้งสิ้นไม่เกิน 25,000 ล้านบาท อายุ 3 ปี 11 เดือน 29 วัน ครบกำหนดไถ่ถอนวันที่ 1 เม.ย. 2564 อัตราดอกเบี้ยคงที่ร้อยละ 3.25 ต่อปี ชำระดอกเบี้ยทุก ๆ 3 เดือนตลอดอายุหุ้นกู้ 
ทั้งนี้ เสนอขายหุ้นกู้ในกรณีทั่วไปแก่กลุ่มผู้ลงทุนประชาชนทั่วไปซึ่งเป็นผู้ถือหุ้นกู้บริษัท ครั้งที่ 1/2556 ครบกำหนดไถ่ถอนปี พ.ศ.2560 (SCC174A) เพื่อการไถ่ถอนหุ้นกู้ , ผู้ลงทุนประชาชนทั่วไปซึ่งเป็นผู้ถือหุ้นกู้ที่จัดออกโดยบริษัท ทุกรุ่น และผู้ลงทุนทั่วไป โดยระยะเวลาเสนอขายตั้งแต่วันที่ 1-3 มี.ค.60 และวันที่ 6-7 มี.ค. 60 และวันที่ 27-29 มี.ค.60 และ วันที่ 31-31 มี.ค.60 ทั้งนี้ บริษัทมีวัตถุประสงค์เพื่อใช้ในการชำระคืนหุ้นกู้ SCC174A ที่ถึงกำหนดชำระ
ส่วนผู้จัดการการจัดจำหน่ายหุ้นกู้ ได้แก่ ธนาคารไทยพาณิชย์ ธนาคารกสิกรไทย ธนาคารกรุงเทพ ธนาคารกรุงไทย และธนาคารกรุงศรีอยุธยา โดยธนาคารไทยพาณิชย์ เป็นผู้ประสานงานการจัดการออกและจัดจำหน่ายหุ้นกู้
อันดับความน่าเชื่อถือของหุ้นกู้อยู่ที่ระดับ A (tha) จากบริษัท ฟิทช์ เรทติ้งส์ (ประเทศไทย) จำกัด เมื่อวันที่ 9 ก.พ. 60 